open-index/open-wikipedia-markdown huggingface dataset:
Raipon rautatieasema

**Raipon rautatieasema** (), 1.1.1950 saakka *Etusimola*, oli risteysasema Lappeenrannan Raipossa Kouvolan ja Vainikkalan välisellä rataosalla 78 kilometriä Kouvolan asemalta itään. Sieltä johti sivuraide Simolan ja Lappeenrannan väliselle rataosalle siten, että Kouvolan–Vainikkalan (Viipurin), Simolan–Lappeenrannan ja Raipon–Lappeenrannan väliset rataosat muodostivat kolmioraiteen.

Matkustajaliikenne Raipossa aloitettiin 18. marraskuuta 1940 ja lopetettiin 22. toukokuuta 1977. Raipon–Lappeenrannan rataosa menetti kuitenkin tärkeimmän merkityksensä jo 1960-luvulla, kun Luumäen–Lappeenrannan oikorata valmistui. Raippo alennettiin laiturivaihteeksi vuonna 1968 ja miehittämättömäksi liikennepaikaksi seuraavana vuonna. Matkustajaliikenne lakkautettiin vuonna 1977. Kolmioraiteen Simolan puoleinen osa suljettiin vuonna 1996, jolloin Lappeenrannan radalle oli yhteys vain lännestä Raipon suunnasta. Raiposta ja Simolasta Lappeenrantaan johtanut rata purettiin pääosin vuonna 2003. 

Asemarakennuksen suunnitteli Jarl Ungern, ja se valmistui 1940. Se on siirretty 1990-luvun lopussa Helsinkiin.

Raipossa sijaitsi neuvostoliittolaisia autoja edustaneen Oy Konela Ab:n maahantuontipiste, minkä vuoksi paikalle suuntautui runsas vaunukuormaliikenne Neuvostoliiton romahtamiseen saakka, vuoteen 1991. 

## Lähteet
Mytilínin arkeologinen museo

**Mytilínin arkeologinen museo** (; myös *Mytilenen arkeologinen museo*) on arkeologinen museo Mytilínin kaupungissa Lesboksen saarella Kreikassa. Museolla on kaksi rakennusta, uusi ja vanha museo, jotka kummatkin sijaitsevat lähellä Mytilínin linnaa ja satamaa.

Museo perustettiin vuonna 1935. Vuonna 1965 se siirtyi nykyiseen vanhaan museorakennukseen. Vanha museo toimii vuonna 1912 rakennetussa kaksikerroksisessa uusklassisessa huvilassa. Se kunnostettiin vuonna 1990 ja sen nykyinen näyttely perustettiin vuonna 1991. Uuden museorakennuksen rakentaminen alkoi vuonna 1984 ja se valmistui vuonna 1995. Sen nykyinen näyttely, joka on keskittynyt hellenistisen ja roomalaisen ajan Lesbokseen, perustettiin vuonna 1999.

## Kokoelmat

Vanhan museon näyttely esittelee Lesbosta neoliittiselta kaudelta roomalaiselle ajalle. Alakerrassa on neoliittisen ja pronssikauden esineistöä, mukaan lukien esineitä niin kutsutusta Pyhän Bartolomeuksen luolasta sekä Thermín pronssikautisesta asutuksesta. Yläkerrassa on esineistöä noin 900-luvulta eaa. 300-luvulle jaa. muun muassa antiikin Mytilenen ja Antissan kaivauksilta sekä yksityiskokoelmista. Museon pihalla on veistoksia, rakennusten osia ja piirtokirjoituksia.

Uuden museon kokoelmat esittelevät päivittäistä poliittista, taloudellista ja uskonnollista elämää hellenistiseltä ajalta 200 luvulta eaa. roomalaiselle ajalle 300-luvulle jaa. Merkittävimpiin aarteisiin kuuluvat roomalaisen ajan niin kutsutuista Menandroksen, Telefoksen ja Euripoksen huviloista peräisin olevat lattiamosaiikit ja muut löydökset. Kokoelmiin kuuluu myös mm. hauta- ja votiivireliefejä sekä jumalia ja merkkihenkilöitä esittäviä veistoksia.


Tiedosto:Old Archaeological Museum of Mytilene 01.jpg|Vanha museo.
Tiedosto:Old archaeological museum yard.JPG|Vanhan museon pihaa.
Tiedosto:Old Archaeological Museum of Mytilene 03.jpg|Vanhan museon kokoelmia.
Tiedosto:Archaeological Museum of Mytilene 01.jpg|Uuden museon kokoelmia.
Archaeological Museum of Mytilene - House of Menander 01.jpg|Lattiamosaiikkeja Menandroksen talosta.
Archaeological Museum of Mytilene - House of Menander 03.jpg|Lattiamosaiikkeja Menandroksen talosta, yksityiskohta.


## Lähteet

## Aiheesta muualla
Sun Qinghai

**Sun Qinghai** (, s. 18. tammikuuta 1988 Harbin) on kiinalainen maastohiihtäjä. 188 senttimetriä pitkä ja 83 kilogrammaa painava Sun on erikoistunut sprinttihiihtoon.

Sun on osallistunut kaksiin talviolympialaisiin, vuosina 2010 ja 2014. Vuonna 2010 Vancouverissa hän oli sprintissä 21:s. Sun on osallistunut myös kaksiin MM-kilpailuihin, vuosina 2007 ja 2013.

Maailmancupissa Sun debytoi maaliskuussa 2006 Changchunissa ollen vapaan sprintin 35:s. Avauspisteensä hän saavutti helmikuusta 2007 samasta paikasta ollen 25:s. Sunin paras sijoitus maailmancupissa on 13. tila Kuusamon perinteisen sprintistä marraskuulta 2010.

## Lähteet
Esko Rajakoski

**Esko Roine Rajakoski** (30. tammikuuta 1934 Helsinki – 20. lokakuuta 2002 Helsinki) oli suomalainen diplomaatti. Hän oli koulutukseltaan valtiotieteiden kandidaatti, ja hän sai 1975 virka-arvon erikoislähettiläs ja täysivaltainen ministeri. Hän oli ulkoministeriön neuvotteleva virkamies 1980–1983, suurlähettiläs Buenos Airesissa 1983–1987, Caracasissa 1989–1994 ja Prahassa 1994–1999.

## Lähteet
Antti Kontsas

**Antti Kontsas** (s. 10. huhtikuuta 1985) on suomalainen urheiluvalmentaja. Kontsas on entinen TPS-joukkueen jalkapalloilija. Kontsas on kuntovalmentanut vuodesta 2014 lähtien Formula 1 -sarjassa ensin Red Bull -tallissa ja kaudesta 2015 Ferrari-tallissa ajanutta Sebastian Vetteliä. Aikaisempia Kontsaksen valmennettavia ovat olleet Formula 1 -sarjassa Toro Rosso -tallissa ajaneet Sébastien Buemi 2011 ja Jean-Éric Vergne vuodet 2012–2013.

## Lähteet
Dirty Grandpa

**Dirty Grandpa** on vuonna 2016 ensi-iltansa saanut yhdysvaltalainen komediaelokuva, jonka on ohjannut Dan Mazer. Sen on käsikirjoittanut John Phillips, ja sen pääosia esittävät Robert De Niro ja Zac Efron. Elokuva sai ensi-iltansa 22. tammikuuta 2016.

## Lähteet

## Aiheesta muualla
*
Maastohiihdon maailmancup 2015–2016

**Maastohiihdon maailmancup 2015–2016** oli historian 35. virallinen maailmancup-kausi. Se alkoi 27. marraskuuta 2015 Kuusamossa, Suomessa ja päättyi 12. maaliskuuta 2016 Canmoressa, Kanadan Albertassa.

## Kilpailukalenteri
### Miehet

### Naiset

### Viestit
#### Miehet

#### Naiset

## Maailmancupin loppupisteet
:Lähde: FIS
### Miehet

#### Kokonaiskilpailu

#### Normaalimatkat

#### Sprintti

### Naiset

#### Kokonaiskilpailu

#### Normaalimatkat

#### Sprintti

## Lähteet
Rajakoski

**Rajakoski** tarkoittaa muun muassa seuraavia:

* Rajakoski, taajama Murmanskin alueella Venäjällä
* Rajakosken voimalaitos, vesivoimala Petsamossa

## Sukunimi
* Erkki Rajakoski (1924–1977), eläintieteilijä ja professori 
* Esko Rajakoski (1934–2002), diplomaatti
* Veikko Rajakoski, oik. *Veikko Vainikainen* (1902–1992), kauppalansihteeri, kirjailija
Rakennus-Ruola

**Rakennus-Ruola** oli turkulainen alkujaan vuonna 1947 perustettu teollisuus- ja asuntorakentamista harjoittanut yritys. Yhtiön nimi muuttui Rakennustoimisto Ruola Oy:stä Rakennus-Ruola Oy:ksi, kun Rakennus Oy fuusioitiin siihen vuonna 1976. Yhtiöllä oli elementtitehtaat Lahdessa, Lohjalla ja Turussa. Sen liikevaihto oli vuonna 1983 noin 900 miljoonaa markkaa, ja henkilökuntaa oli 2&nbsp;675. Yrityksen pääjohtaja oli vuodesta 1976 Urho Ruola. 

Urho Ruola aloitti rakennustoiminnan Kustavissa yhdessä veljensä rakennusmestari Martti Ruolan (1917–1988) kanssa. Ensimmäinen rakennuskohde oli vuonna 1948 valmistunut Kustavin Isoluodon koulu. Ruolan ja hänen veljensä perustaman *Rakennusliike M. & U. Ruolan*, vuodesta 1950 *Rakennustoimisto Ruola Oy* toiminta laajeni pian ensin Saloon ja Turun seudulle ja sitten Lahteen ja Helsingin seudulle. Rakennusyhtiössä Martti Ruola vastasi teknillisestä puolesta ja Urho Ruola keskittyi kaupalliseen puoleen.

Ruolan veljekset aloittivat elementtirakentamisen syksyllä 1957, rakennuskohteena oli Asunto Oy Sepänkulma Turussa. Vuonna 1959 aloitti toimintansa Ruolan Turun Itäharjulle perustama tiettävästi Suomen ensimmäinen rakennuselementtitehdas. Ruola solmi vuonna 1961 tiettävästi Suomen ensimmäisen aluerakennussopimuksen Lahden Möysän alueen rakentamisesta. Ruola rakensi Lahdessa myös 40 prosenttia Mukkulan alueesta. Ruola aloitti aluerakentamisen Turussa vuonna 1965 ja yhtiö rakensi myös Turun kaupunginteatterin vuosina 1961–1962 ja Turun yliopistollisen keskussairaalan 1964–1968. Urho Ruola sai vuonna 1964 kauppaneuvoksen arvonimen ja vuonna 1977 hänestä tuli vuorineuvos.

Ruolan liikevaihto ylitti 1974 100 miljoonan markan rajan. Yhtiön nimeksi muuttui vuoden 1976 alusta *Rakennus-Ruola Oy* sen jälkeen kun siihen oli fuusioitu vuonna 1975 ostettu teollisuusneuvos Uno Pikarlan (1899–1976) perustama *Rakennus Oy*. Ruola rakensi 1970-luvulla myös ulkomailla muun muassa Saudi-Arabiassa ja Nigeriassa. Rakennus-Ruola oli 1970- ja 1980-luvuilla Suomen kymmenen suurimman rakennusyhtiön joukossa ja yhtiön liikevaihto oli vuonna 1987 900 miljoonaa markkaa. Ruolan yhtiöt olivat rakentamassa muun muassa Lahden suurmäkeä, Päijät-Hämeen keskussairaalaa, Helsingin oopperataloa ja tasavallan presidentin uutta virka-asuntoa Mäntyniemeä. 1990-luvun alun talouslaman aikana Ruola-konserni fuusioitiin rakennusyhtiö A. Puolimatka Oy:hyn, joka siirtyi sittemmin ruotsalaisomistukseen.

## Väärinkäytöksiä
Rakennus-Ruola jäi kiinni korruptiosta 1980-luvun alun Naurissaaren lahjusjupakassa Helsingissä. Samoihin aikoihin Urho ja Martti Ruola tuomittiin jatketusta veropetoksesta sakkoihin vietyään yrityksensä kirjanpitoon vähennyskelvottomia poliittisia tukimaksuja, päättäjille kustannettuja matkoja sekä yksityiskäyttöön hankitun veneen ostokulut.

## Lähteet
Matt Ellison

**Matt Ellison** (s. 8. joulukuuta 1983) on kanadalais-valkovenäläinen jääkiekkoilija, joka edustaa KHL-seura Dinamo Minskiä.
Röyhiönjärvi

**Röyhiönjärvi**  on Pirkanmaalla Ikaalisissa Sorvanperällä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Kyrösjärven alueeseen. Röyhiönjärvi on osa Röyhiönjärven–Iso Karppajärven valuma-aluetta.

## Maantietoa
Järvi on muodoltaan pitkä ja kapea. Se on 3,8 kilometriä pitkä, 850 metriä leveä ja sen pinta-ala on 88 hehtaaria. Sekä pohjoisessa että etelässä on pitkät ja 150 metriä kapeat lahdet. Puolivälissä työntyy vesialtaasta etelään samanlainen Salminlahti. Tähän lahteen laskee Mertalammen laskuoja. Järveen laskee lukuisia suo-, pelto ja metsäojia. Järven laskuoja on 1,3 kilometriä pitkä Railastonoja, joka laskee Saukkolampeen. Rantaviivan pituus on 11 kilometriä pitkä. Järven länsirantaa seuraa kaksi kilometriä pitkä, jyrkkä ja paikoin yli 30 metriä korkea mäenreuna. Itärannan ympäristö on hyvin loivaa. Eri rannoilla sijaitsee toistakymmentä maatilaa sekä yli kaksikymmentä loma-asuntoa. Niille johtaa tiet Sorvanperältä seututieltä 276.

## Historiaa
Vuoden 1959 peruskartassa järvessä on saari eteläisen lahden suulla, mutta vuoden 1982 peruskartassa se on maatunut kiinni rantaan.

## Lähteet
.mobi

**.mobi** on ICANN:in 11. heinäkuuta 2005 hyväksymä ylätason verkkotunnus. Sen nimi tulee englannin kielen sanasta *<u>mobi</u>le*, ja sitä käytetäänkin lähinnä mobiilisivustoilla. 

Kaikkien .mobi-verkkotunnusta käyttävien sivustojen on oltava optimoituja mobiililaitteille.
M/S Finnpulp (1953)

**M/S Finnpulp** oli suomalainen rahtilaiva, joka kuului Finnlinesin varustamoon. Laiva rakennettiin Hollannissa vuonna 1953. Se palveli Finnlinesia vuoteen 1968 saakka, jolloin se myytiin ulkomaille. M/S Finnpulpin ollessa kuljettamassa rahtia Karibianmerellä vuonna 1965 se joutui avustamaan tulipaloon joutuneen risteilyaluksen SS Yarmouth Castlen matkustajien pelastamisoperaatiota. Tästä laiva miehistöineen sai paljon tunnustusta.

## Kuvia M/S Finnpulpista
* Äänimeri

## Lähteet
Finnpulp (täsmennyssivu)

**Finnpulp** voi tarkoittaa ainakin seuraavia asioita:

* Finnpulp, suomalainen metsäteollisuuden yritys
* M/S Finnpulp, vuonna 2002 rakennettu ro-ro-alus
* M/S Finnpulp, vuonna 1953 rakennettu rahtilaiva, joka osallistui SS Yarmouth Castlen pelastustöihin
Oona Kauste

**Oona Kauste** (s. 4. tammikuuta 1988) on suomalainen curlingpelaaja. Hän edustaa Ålands Curling Klubia ja on tällä hetkellä naisten curlingmaajoukkueen kapteeni. Ammatiltaan hän on maskeeraaja-kampaaja.

Kauste oli mukana Suomen sekajoukkueiden EM-pronssijoukkueessa vuonna 2012. Vuonna 2015 naisten EM-kilpailuissa Esbjergissä Kausteen kipparoima Suomen joukkue eteni ensimmäistä kertaa 18 vuoteen mitaliotteluihin. Suomi hävisi välieränsä Skotlannille mutta voitti pronssiottelussa emäntämaa Tanskan ja saavutti MM-kilpailupaikan lisäksi maan historian ensimmäisen naisten EM-mitalin. Pronssijoukkueeseen kuuluivat Kausteen lisäksi Milja Hellsten, Maija Salmiovirta, Marjo Hippi ja varapelaaja Jenni Räsänen. Kauste on kilpaillut EM-kilpailuissa viidesti, parhaana sijoituksenaan vuoden 2015 pronssi ja MM-kilpailuissa kerran, parhaana sijoituksenaan 11:s sija. Kauste edusti Suomea jo juniori-ikäisenä Tiina Kölhin kipparoimassa joukkueessa. Joukkue osallistui neljästi Euroopan MM-karsintaan ja sijoittui parhaimmillaan toiseksi. Kauste osallistui vuoden 2018 talviolympialaisiin Pyeongchangissa sekanelinpeliin parinsa Tomi Rantamäen kanssa. He pelasivat kisoissa seitsemän ottelua joista voittivat vain yhden.

Kausteen isoveli Aku Kauste on myös maajoukkuetason curlingpelaaja.

Kauste toimi vuonna 2018 Suomen Euroviisu-edustajan Saara Aallon maskeeraajana.

## Lähteet

* Oona Kauste Suomen curlingliitto
* Profiili Kansainvälinen curlingliitto

### Viitteet
Thomas Seebeck

**Thomas Johann Seebeck** (1770 Tallinna – 1831 Berliini) oli saksalainen fyysikko, joka tutki erityisesti lämpöoppia ja keksi termoparin käytön lämmön mittaamiseen.

Seebeck syntyi Tallinnassa varakkaaseen baltiansaksalaiseen perheeseen. Hän opiskeli Göttingenin yliopistossa aluksi lääketiedettä, mutta kiinnostui enemmän fysiikasta. Tiedemiesurallaan hän tutki väri- ja lämpöoppia. Hän totesi sokeriliuoksen aiheuttaman polarisaatiotason muutoksen ja tutki lämmön ja sähkön välisiä ilmiöitä. Seebeckin ilmiöksi kutsutaan fysikaalista ilmiötä, jossa lämpötilaero aiheuttaa jännitteen kahden eri materiaalin välille.

## Lähteet
Frode J. Strømnes

**Frode Jens Strømnes** (4. tammikuuta 1937 Harstad – 14. joulukuuta 2012 Volda) oli norjalais-suomalainen kielitieteilijä ja psykologian professori, joka toimi pitkään Turun Åbo Akademissa. Suomessa hän tuli tunnetuksi tutkimuksestaan eri kielten vaikutuksesta ihmisen mielikuviin ja ajatteluun.

Strømnes suoritti maisterin tutkinnon Oslossa 1963 ja väitteli tohtoriksi Åbo Akademissa 1971. Hän toimi Norjan tiedeneuvoston NAVF:n tutkimusstipendiaattina 1964–1968 ja 1971–1974, amanuenssina Århusin yliopistossa 1970, Åbo Akademin vs. lehtorina 1971–1972 ja apulaisprofessorina 1974 ja sitten Tromssan yliopiston professorina 1976–1990. 

Strømnes nimitettiin Norjan valtion stipendiaatiksi (statsstipendiat) 1990 ja toimi sitten Bergenin yliopiston professorina vuodesta 1991 kuolemaansa 2012 saakka. 

Strømnes sai 1970-luvun alussa Suomen kansalaisuuden ja kunnosti vanhan puuhuvilan Turun Ruissalossa, jossa hän harrasti muun muassa mehiläistenhoitoa. 

Frode J. Strømnesin isä oli professori Martin Olav Konrad Strømnes ja vanhempi veli Trondheimin yliopiston professori Åsmund Lønning Strømnes.

## Julkaisuja
* *Prolegomena to a Theory of Semiotics*, 1969
* *Associations or Addresses: A Study in Serial Verbal Learning*, 1971
* *A New Physics of Inner Worlds*, 1976
* *The fall of the word and the rise of the mental model: A reinterpretation of the recent research on spatial cognition and language*, 2006 (Frankfurt am Main; New York: Peter Lang)

## Lähteet
Tervalampi (Ikaalinen)

**Tervalampi**  on Pirkanmaalla Ikaalisissa Saukonperällä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Kyrösjärven alueeseen. Tervalampi on osa Röyhiönjärven-Iso Karppajärven valuma-aluetta.

## Maantietoa
Lampi on 300 metriä pitkä, 60 metriä leveä ja sen pinta-ala on 1,4 hehtaaria. Se sijaitsee metsämaastossa pitkänomiasen ja 30 metriä syvän painauman (kolu) pohjalla. Siihen laskee yksi suo-oja ja sen laskuoja Kolunoja lähtee lammen länsipäästä. Se virtaa yli kaksi kilometriä länteen ja yhtyy Heinälamminojaan 300 metriä Heinälammen alapuolella. Rantaviivan pituus on 650 metriä. Sen rannalla on vain yksi vapaa-ajan asunto, jonne johtaa tie läheisen maatilan tieltä. Tie saa alkunsa Saukonperältä.

## Lähteet
Pierre Njanka

**Pierre Djaka Njanka-Beyaka** (s. 15. maaliskuuta 1975 Douala, Kamerun) on kamerunilainen jalkapalloilija, joka edusti viimeksi indonesialaista Persisam Putra Samarindaa kaudella 2013.

Njanka pelasi Ranskan pääsarjassa Ligue 1:ssä kausina 1999–2000, 2000–2001 ja 2002–2003 yhteensä 63 ottelua, joista 54 RC Strasbourgissa ja yhdeksän CS Sedan Ardennesissa. Hän voitti RC Strasbourgissa Ranskan cupin kaudella 2000–2001. Njanka pelasi pääsarjatasolla myös Kamerunissa, Sveitsissä, Tunisiassa, Saudi-Arabiassa ja Indonesiassa.

Kamerunin maajoukkueessa Njanka pelasi 37 ottelua ja teki kaksi maalia vuosina 1998–2003. Hän oli mukana kuudessa arvoturnauksessa: MM-kilpailuissa 1998, jossa hän teki maalin Itävaltaa vastaan, ja 2002, jossa hän pääsi kentälle vain vaihtopelaajana yhden ottelun lopussa, Afrikan-mestaruuskilpailuissa 2000 ja 2004 sekä Maanosaliittojen cupissa 2001 ja 2003. Näissä Njanka saavutti Afrikan-mestaruuden 2000 ja Maanosaliittojen cupin hopeaa 2003.

## Saavutukset
**RC Strasbourg**
* Ranskan cup: 2000–2001

**Arema**
* Indonesian Superliiga: 2009–2010

**Kamerunin maajoukkue**
* Afrikan-mestaruuskilpailut: 2000
* Maanosaliittojen cup: hopeaa 2003

## Lähteet
Yrjö Kaloniemi

**Yrjö Albert Kaloniemi**, vuoteen 1935 **Calonius** (19. kesäkuuta 1901 Juuka &ndash; 18. lokakuuta 1975 Lahti) oli suomalainen voimistelun opettaja ja Suomen Hiihtoliiton puheenjohtaja.

Kaloniemen vanhemmat olivat kruununvouti Johan Matias Calonius ja Ellen Maria Engelberg ja puoliso vuodesta 1931 Siiri Aliina Sundström. Kaloniemi oli nuorena monipuolinen urheilija, joka harrasti useita eri lajeja ja kilpaili niissä piiritasolla. Urheilujärjestötyön hän aloitti Kouvolassa 1924, kun oli mukana perustamassa Kouvolan Urheilijat -seuran hiihto-osastoa ja tuli valituksi sen johtokunnan puheenjohtajaksi. Samana vuonna Kaloniemi ryhtyi työskentelemään Kymenlaakson suojeluskuntapiirin urheiluohjaajana. SVUL:n Kymenlaakson piirin voimisteluneuvojana hän toimi 1926–1934.

Vuonna 1934 Kaloniemi siirtyi Lahteen, jossa hän toimi Lahden lyseon voimistelun, urheilun ja terveysopin lehtorina. Ura järjestötoiminnassa, erityisesti hiihtourheilun parissa, jatkui Lahteen siirtymisen jälkeen. Suomen Hiihtoliiton johtavissa luottamustehtävissä Kaloniemi ehti toimia 27 vuotta, samoin kuin kouluttajana, tuomarina ja suomalaisten kilpahiihtojoukkueiden johtajana, kuten Garmisch-Partenkirchenin, St. Moritzin ja Oslon talviolympialaisissa sekä lukuisten MM-hiihtojen Suomen hiihtojoukkueen johtajana. Kaloniemi työskenteli ajoittain myös urheilutoimittajana ja oli selostamassa urheilukilpailuja. Hän aloitti Suomen Hiihtoliiton vuosikirjan toimittamisen 1930-luvulla ja laati liiton kilpailusäännöt ja hiihtomerkkijärjestelmän perusteet. Opintomatkoja ulkomaille Kaloniemi teki jo 1920-luvulta alkaen ja edusti Suomea useissa hiihdon kansainvälisissä kongresseissa. Hän osallistui aktiivisti Salpausselän kisojen järjestelyihin. Hän toimi vuosina 1941–1942 ja 1956–1961 kisojen järjestelyvastuussa. Hiihdon maailmanmestaruuskisoissa 1958, jotka järjestettiin Lahdessa, hän oli järjestelytoimikunnan puheenjohtaja. Suomen Hiihtoliiton puheenjohtajana Kaloniemi toimi yli kymmenen vuotta, vuodesta 1942 vuoteen 1954, jolloin häntä seurasi tehtävässä Akseli Kaskela. 

Urheilun järjestötoiminnan lisäksi hän toimi Lahdessa kaupunginvaltuuston jäsenenä.

## Lähteet
Yli-intendentinvirasto

**Yli-intendentinvirasto** () oli Tukholmassa toiminut Ruotsin valtion virasto, jonka tehtävänä oli valvoa julkisin varoin toteutettavaa rakentamista valtakunnassa. Suunnitelmat oli lähetettävä virastoon tarkastusta varten ja lisäksi kuninkaan tuli hyväksyä ne. Yli-intendentinvirastossa myös suunniteltiin julkisia rakennuksia.

Kun Suomi liitettiin osaksi Venäjää vuonna 1809, julkisen rakentamisen valvonta Suomessa siirtyi rakennushallituksen edeltäjälle, syyskuussa 1811 perustetulle Intendentinkonttorille.

## Historia
Ruotsin noustua 1600-luvun jälkipuoliskolla suurvallaksi valtion kiinteistöjä hallinnoi kamarikollegio. Vuonna 1697 arkkitehti Nicodemus Tessin nuorempi sai kuningas Kaarle XII:lta tehtäväkseen suunnitella uuden kuninkaanlinnan tulipalossa tuhoutuneen Tre Kronor -linnan tilalle. Samalla perustettiin myös yli-intendentinvirasto ja Tessinistä tuli ensimmäinen yli-intendentti, jolla oli komealta kalskahtava virkanimike ja ennennäkemätön toimivalta. Myöhempiä viranhaltijoita olivat muun muassa Carl Hårleman, Carl Johan Cronstedt ja Carl Fredrik Adelcrantz. 

Ruotsi menetti Suomen vuonna 1809. Vuonna 1818 yli-intendentinvirastosta tuli itsenäinen virasto, joka oli suoraan kuninkaan alainen ja jolla oli oma talousarvio. Yli-intendentinviraston tärkeimmäksi tehtäväksi tuli tarkastaa julkisten rakennusten suunnitelmat, suurin osa näistä oli kirkkoja. Valtakunnanmarsalkanvirasto hoiti linnat, yli-intendentinvirasto kruunun muut rakennukset Tukholmassa ja kuninkaankartanot muualla maassa. Yli-intendentti ei enää välttämättä ollut arkkitehti, vaan saattoi olla taiteesta kiinnostunut virkamies. 1800-luvun lopulla hyvinvointi kasvoi ja valtion rakennusten määrä lisääntyi, mutta suurimmasta osasta rakennuksia vastasi tuolloin jokin muu valtion virasto kuin yli-intendentinvirasto. Siitä muodostettiin vuonna 1918 Kuninkaallinen rakennushallitus (Kungliga byggnadsstyrelsen).

## Lähteet
Uus-Lavola

**Uus-Lavola** on Lappeenrannan kaupunginosa ja tilastoalue. Se sijaitsee kaupungin läntisellä alueella.

Uus-Lavola oli Lappeen suurin taajamamainen alue. Se ja viereinen Lavola ovat syntyneet Lavolan maarekisterikylän maille. Uus-Lavolan asutus alkoi rakentua 1930-luvulla, ja pääosa nykyisestä rakennuskannasta on valmistunut 1970-luvulta alkaen. Lukuun ottamatta muutamaa 1950-luvulla rakennettua kerrostaloa asutus on täysin pientaloasutusta. Uus-Lavolan tilastoalueella on 2&nbsp;619 asukasta.

Kaupunginosassa on pieni päivittäistavarakauppa ja kioski-baari, mutta muut alueen palvelut ovat sijoittuneet läheiseen Sammonlahteen. Uus-Lavolassa sijaitsee vuonna 1949 valmistunut Lavolan koulu, jonka suunnitteli Jalmari Lankinen. Jalkapalloseura Pepo Lappeenranta on lähtöisin Uus-Lavolasta.

Kaupunginosaa rajaavat Kaivokorvenpuisto ja Sammonlahdenpuisto pohjoisessa, Helsingintie idässä, Salpausselänkatu etelässä ja maaseutu lännessä. Uus-Lavolan naapurikaupunginosia ovat Skinnarila, Sammonlahti, Lavola ja Ruoholampi.

## Lähteet

## Aiheesta muualla
* Nykytilan tilastokehitys. Suursammolahden lähiökehityshanke Lappeenrannan kaupunki
Libertaristinen paternalismi

**Libertaristinen paternalismi** on idea siitä, että ihmisiä voidaan auttaa tekemään heidän omalta kannaltaan parempia päätöksiä heikentämättä heidän valinnanvapauttaan. Idean esittelivät Richard Thaler ja Cass Sunstein vuonna 2003 ilmestyneessä taloustieteellisessä artikkelissaan.

Thaler ja Sunstein popularisoivat ideaa esittelemällä libertaristisen paternalismin käytännön sovelluksia kirjassaan *Nudge*.

## Asymmetrinen paternalismi
Asymmetrinen paternalismi (myös *epäsymmetrinen paternalismi*) on libertaristiseen paternalismiin läheisesti liittyvä konsepti, jonka mukaan rajoitetusti rationaalisia päätöksentekijöitä on mahdollista auttaa tekemään parempia päätöksiä (toisin sanoen välttämään kalliita virheitä) aiheuttamatta samanaikaisesti merkittävää vahinkoa rationaalisille päätöksentekijöille. Konseptin esitteli joukko käyttäytymistaloustieteen tutkijoita tieteellisessä artikkelissaan vuonna 2003. 

## Katso myös
* Behavioristinen taloustiede
* Rajoitettu rationaalisuus

## Lähteet
* 
* 
* 
* 

### Viitteet

## Kirjallisuutta
*
Harold ja Maude

**Harold ja Maude** (*Harold and Maude*) on yhdysvaltalainen musta komediaelokuva vuodelta 1971. Sen on ohjannut Hal Ashby ja sen päärooleja, 19-vuotiasta rikkaan perheen poikaa ja eksentristä vanhaa naista esittävät Bud Cort ja Ruth Gordon. Kulttimaineeseen nousseen elokuvan musiikkina kuullaan monta brittiläisen Cat Stevensin laulua.

## Juoni
Teini-ikäinen Harold on upporikkaan äidin poika, joka ihailee kuolemaa ja jonka harrastuksena on oman itsemurhansa toistuva lavastaminen mitä näyttävimmin keinoin. Kaikkeen tottunut etäinen äiti (Vivian Pickles) ei tästä juuri hätkähdä. Harold käy myös mielellään vieraiden ihmisten hautajaisissa, jollaisissa hän kerran tapaa hengenheimolaisensa, 79-vuotiaan ikinuoren naisen, joka on nuoruudessaan selviytynyt keskitysleiriltä ja siksi yhtä innostunut elämästä kuin Harold kuolemasta. Epätodennäköisestä parista tulee pian ystäviä ja lopulta rakastavaisia, kunnes Mauden kuolema saa Haroldin ensin pois tolaltaan mutta myös näkemään elämän entistä terveemmin.

## Tuotanto
*Harold ja Maude* perustuu Colin Higginsin Kalifornian yliopiston elokuvakoulussa tekemään 20-minuuttiseen lopputyöhön, jonka käsikirjoitusta hän näytti elokuvatuottaja Edward Lewisin vaimolle työskennellessään heidän uima-altaansa hoitajana. Rouva Lewis sai miehensäkin lukemaan käsikirjoituksen, ja tämä puolestaan Paramount Picturesin Stanley Jaffen innostumaan siitä. Vastavalmistuneen Higginsin oli sopimuksen mukaan tarkoitus myös ohjata elokuva, mutta testikohtaukset eivät tyydyttäneet studiopomoja, ja ohjaajaksi otettiin Hal Ashby. Higginsistä tehtiin kuitenkin elokuvan toinen tuottaja, jolloin hän sai olla mukana kuvauksissa ja opiskella ohjausta Ashbyltä.

## Vastaanotto
*Harold ja Maude* ei saanut ensi-iltansa aikaan paljoakaan katsojia eikä ymmärrystä kriitikoiltakaan, mutta se alkoi kerätä kulttisuosiota yhdysvaltalaisten yliopistojen elokuvakerhoissa. Nykyisin Harold ja Maude noteerataan monilla kaikkien aikojen parhaiden elokuvien listoilla. Vuonna 1997 elokuva otettiin mukaan National Film Registryn kulttuurillisesti, historiallisesti tai esteettisesti merkittävien elokuvien kokoelmaan. Vuonna 2000 American Film Institute otti *Haroldin ja Mauden*  ja  listoilleen ja vuonna 2006 se pääsi AFI:n listalle sadasta kaikkien aikojen innostavimmasta yhdysvaltalaiselokuvasta. Vuonna 2017 myös BBC:n kansainvälisessä kriitikkoäänestyksessä *Harold ja Maude* nousi kaikkien aikojen sadan parhaan komedian listalle. 

Elokuvan pohjalta tuotiin vuonna 1980 näytelmäversio Broadwaylle, mutta sen suosio riitti vain neljään näytäntöön. Näytelmän ranskankielistä versiota sen sijaan esitettiin Pariisissa vuosikausia. Vuonna 2005 sai kantaesityksensä tarinan pohjalta tehty musikaali. Sen libretisti on muun muassa *[[The Fantasticks]]* -musikaalin kirjoittaja Tom Jones ja säveltäjä Joseph Thalken.

Suomen televisiokanavilla *Harold ja Maude* on esitetty Kolmostelevisiossa kesäkuussa 1988, Yle TV1 -kanavalla toukokuussa 2004 ja Yle Teemalla marraskuussa 2015.

## Lähteet

## Aiheesta muualla
* 
*Elokuvan esittely The Criterion Collection -sivustolla
Lahden Seudun Ekonomit

**Lahden Seudun Ekonomit** ry on Suomen Ekonomien Päijät-Hämeessä toimiva jäsenyhdistys. Se on perustettu 23. lokakuuta 1946. Yhdistys järjestää koulutustilaisuuksia, kiertokäyntejä maakunnan eri alojen yrityksissä sekä sosiaalisia tapahtumia. 

Yhdistyksellä on vuosittain kaksi sääntömääräistä kokousta: syksyllä *vaalikokous* ja keväällä *tilikokous*.

## Lähteet
Atjurjevon piiri

**Atjurjevon piiri** () on kunnallishallintoalue Mordvan tasavallassa Venäjällä. Vuonna 1937 perustetun piirin pinta-ala on 827,1 neliökilometriä. Asukkaita on 9&nbsp;100 henkeä (vuonna 2015).

Atjurjevon piiri sijaitsee Mordvan tasavallan länsiosassa. Se rajoittuu pohjoisessa Temnikovin, idässä Krasnoslobodskin, kaakossa Kovylkinon sekä lounaassa ja lännessä Torbejevon piireihin.

Piirin itäosassa on metsäaroa ja länsiosassa sekametsää. Tärkeimmät joet ovat Javas, Ljatša ja Šustrui. Hyötykaivannaisiin kuuluvat savi ja hiekka.

Hallinnollinen keskus on Atjurjevon kylä. Piiriin kuuluu 12 maalaiskuntaa: Atjurjevo, Arga, Bolšoi Šustrui, Dmitrijev Usad, Kamenka, Kišaly, Kurtaški, Mordovskaja Kozlovka, Novotšadovo, Perevesje, Strelnikovo ja Volno-Nikolskoje. Asukkaat ovat etupäässä venäläisiä, mokšalaisia ja tataareja.

Piirin läpi kulkee Moskovan ja Saranskin välinen maantie. Pääelinkeino on maatalous, joka tuottaa viljaa, perunaa, lihaa, maitoa ja villaa. Paikallislehtenä ilmestyy *Selskije vesti*.

## Lähteet

## Aiheesta muualla
* Atjurjevon piirin sivusto
Bellman ja balalaikka

__NOTOC__
**Bellman ja balalaikka** on Helsingin balalaikkaorkesterin julkaisema äänite vuodelta 2015. 

Oskari Nokso-Koivisto laulaa konsertissa valikoiman Carl Michael Bellmanin lauluja suomeksi. Sovitukset venäläisille perinnesoittimille on tehnyt Jevgeni Antonov. Orkesteria johtaa Gennadi Klykov. 

## Lyhenteet
*FE: Fredmans epistel n:o
*FS: Fredmans sång n:o

## Alkutekstit
*

## Lähteet
*CD Bellman ja balalaikka HBOCD-004 (EAN13 6430026753415)
*Helsingin Balalaikkaorkesteri

### Viitteet
Estelle Alphand

**Estelle Alphand** (s. 23. huhtikuuta 1995 Briançon, Ranska) on ruotsalainen alppihiihtäjä, joka edustaa ranskalaista CS Serre Chevalier -seuraa. Alphandilla on Ranskan ja Ruotsin kaksoiskansalaisuus, ja hän edustaa Ruotsia kaudesta 2017–2018 alkaen.

Alphand voitti supersuurpujottelussa kultaa nuorten talviolympialaisissa 2012. Suurpujottelussa ja superalppiyhdistetyssä hän saavutti hopeaa. Cortina d'Ampezzon MM-kilpailuissa 2021 hän sai joukkuekilpailussa hopeaa ja oli parisuurpujottelussa kolmastoista. Saalbachin MM-kilpailuissa 2025 hän saavutti pronssia sekajoukkuekilpailussa.

Alppihiihdon maailmancupissa Alphand kilpaili ensimmäisen kerran Ofterschwangin suurpujottelussa maaliskuussa 2013. Ensimmäiset maailmancupin pisteensä hän saavutti Aspenin suurpujottelussa marraskuussa 2015 oltuaan 21:s. Kymmenen parhaan joukkoon hän sijoittui ensimmäisen kerran oltuaan viides Lienzin pujottelussa joulukuussa 2017. Se on hänen paras maailmancupsijansa edelleen helmikuussa 2021.

## Lähteet

## Aiheesta muualla
Ricarda Haaser

**Ricarda Haaser** (s. 10. syyskuuta 1993) on itävaltalainen alppihiihtäjä, joka edustaa SV Achensee -seuraa.

Haaser sijoittui Sankt Moritzin MM-kilpailuissa 2017 alppiyhdistetyssä yhdeksänneksi. Pyeongchangin olympialaisissa 2018 hän oli samassa lajissa kolmastoista. Ären MM-kilpailuissa 2019 hän sijoittui suurpujottelussa 15:nneksi. Courchevelin / Méribelin MM-kilpailuissa 2023 Haaser saavutti alppiyhdistetyn pronssia, ja saman teki hänen Raphael-veljensä miesten alppiyhdistetyssä seuraavana päivänä.

Haaser kilpaili alppihiihdon maailmancupissa ensimmäisen kerran Levin pujottelussa marraskuussa 2013. Ensimmäiset maailmancupin pisteensä hän saavutti Aspenin suurpujottelussa marraskuussa 2015 oltuaan 24:s. Kymmenen parhaan joukkoon hän sijoittui ensimmäisen kerran oltuaan kymmenes Lenzerheiden alppiyhdistetyssä maaliskuussa 2016. Hän sijoittui sittemmin kymmenenneksi myös suurpujottelussa, supersuurpujottelussa ja syöksylaskussa ennen kuin saavutti paremman sijoituksen oltuaan viides Crans-Montanan alppiyhdistetyssä helmikuussa 2017. Parhaimmillaan hän on sijoittunut neljänneksi Ofterschwangin suurpujottelussa maaliskuussa 2018.

Haaser voitti alppihiihdon Eurooppa-cupin kokonaiskilpailun ja suurpujottelucupin kaudella 2014–2015. Hän on voittanut neljä Eurooppa-cupin suurpujottelukilpailua.

## Lähteet
Kuuma Ankanpoikanen

**Kuuma Ankanpoikanen** on vuonna 2008 perustettu turkulainen nykynukketeatteriryhmä, joka tekee esityksiä aikuisille ja lapsille. Nukketeatterin lisäksi sen ohjelmistoon kuuluu muun muassa naamioimprovisatorisia katuteatteriesityksiä.

## Jäsenet
Kuuman Ankanpoikasen jäseniä ovat Merja Pöyhönen, Antti-Juhani Manninen, Lotta Virtanen, Hilla Väyrynen, Anna-Kaisa Kuisma (o.s. Väänänen), Pia Kalenius ja Outi Herrainsilta.

## Esitykset

* Fragile (2008)
* Lunta! Lunta! (2008) 
* Vain toivo jää (2008)
* Kiiltokuva (2009)
* Likinäköinen prinsessa ja muita kehyskertomuksia (2009) 
* Elektroniikkaprinsessat (2010)
* Yhteenveto planeettojen välisistä etäisyyksistä (2010)
* Meteliä, parsakaalia, possu tai hevonen (2010)
* Kekkonen Kekkonen Kekkonen (2011)
* Järjestyksenvaltontaa / Gorillapoliisit (2011)
* Iso Karhu (2012)
* Kekk Kekk Kekk Kekk (2012)
* Münä (2013)
* Let’s Fat! (2013)
* All Right (2013)
* Vanhan vuoden viimeinen päivä (2013)
* Rumat eläimet  (2014)
* Rakkaudella, Agatha (2014) 
* Gorilla Gorilla (2016) 
* Titanic (2016)
* Missing Amelia Earhart (2016)
* ASSHOLES (2017)
* Hikoileva maapallo – jöröjukkamaisia tarinoita ympäristöstämme (2018) 
* Iso haha susi (2018) 

## Lähteet

## Aiheesta muualla
* Kuuma Ankanpoikanen
Tyler Randell

**Tyler Randell** (s. 15. kesäkuuta 1991, Brampton, Ontario, Kanada) on kanadalainen jääkiekkoilija, joka pelaa NHL-seura Boston Bruinsin organisaatiossa. Hän on Bruinsin kuudennen kierroksen varaus . 

## Ura pelaajana
Randell varattiin OHL:ään ensimmäisellä kierroksella numerolla 14 Belleville Bullsiin vuonna 2009. Hän pelasi OHL:ssä yhteensä 267 ottelua Belleville Bullsissa sekä Kitchener Rangersissa. Niissä hän teki 68 maalia sekä 43 syöttöpistettä eli yhteensä 111 tehopistettä. Lisäksi hänelle kertyi 392 rangaistusminuuttia. Kauden 2008–2009 jälkeen Boston Bruins varasi Randellin kuudennella kierroksella . 18. huhtikuuta 2011 Boston solmi Randellin kanssa kolmivuotisen tulokassopimuksen. 18. kesäkuuta 2015 Randell teki vuoden mittaisen jatkosopimuksen Bruinsin kanssa.

## Tilastot

## Lähteet
* 
* 
* 

### Viitteet
Syklo-oksigenaasi

**Syklo-oksigenaasi** eli prostaglandiiniendoperoksidisyntaasi on entsyymi, joka hapettaa rasvahapot kuten arakidonihapon endoperoksideiksi, joita eliöt käyttävät prostanoidien kuten prostaglandiinien ja tromboksaanien biosynteesiin. Entsyymi on tärkeä muun muassa tulehdusreaktioiden yhteydessä ja useat tulehduskipulääkkeet vaikuttavat estämällä sitä. Syklo-oksigenaasin EC-numero on 1.14.99.1. Entsyymiä tavataan aitotumaisista eliöistä.

## Rakenne ja toiminta
Ihmisen syklo-oksigenaasista tunnetaan kolme isoentsyymiä syklo-oksigenaasit 1, 2 ja 3 (COX-1, COX-2 ja COX-3). Näistä COX-1 ja COX-2 ovat rakenteeltaan dimeerejä, jotka koostuvat kahdesta identtisestä massaltaan noin 70 kDa olevasta alayksiköstä. COX-2-isoentsyymissä on lähellä C-terminaalia 18 aminohapon sekvenssi ja tämä muodostuu substraatin sitoutumiselle taskun, joka puuttuu COX-1-isoentsyymistä. Syklo-oksigenaasi kykenee hapettamaan useita 18 tai 20 hiiliatomia sisältäviä tyydyttymättömiä rasvahappoja orgaanisiksi peroksideiksi. Tärkein hapettuva rasvahappo on arakidonihappo, josta muodostuu prostaglandiini H2, josta muodostuu edelleen prostaglandiineja, tromboksaaneja ja prostasykliiniä.

COX-1-isoentsyymin tehtävänä on tuottaa pieniä määriä tromboksaaneja muun muassa auttamaan verihiutaleita tarttumaan toisiinsa. Sen sijaan syklo-oksigenaasi 2:ta erittyy terveissä soluissa vain vähän. Se aktivoituu tulehdustiloissa muun muassa sytokiinien ja eräiden bakteerien tuottamien kasvutekijöiden vaikutuksesta.

Syklo-oksigenaasi tarvitsee katalyyttisen aktiivisuuden aikaansaamiseksi koentsyymikseen hemiryhmään sitoutuneen rautaionin. Entsyymin katalysoiman reaktion mekanismin ensimmäisessä vaiheessa entsyymi vastaanottaa protonin esimerkiksi arakidonihapolta alyylisessä asemassa sijaitsevasta C-13-hiiliatomilta. Radikaalin muodostumiseen osallistuvat hemiryhmä ja entsyymin tyrosiiniaminohappo. Tämä radikaali toisiintuu toiseksi radikaaliksi ja tämän jälkeen happimolekyyli reagoi radikaalin kanssa muodostaen orgaanisen peroksidin ja uuden radikaalin. Näitä vaiheita seuraa useita radikaali reaktioita esimerkiksi radikaalin syklisoituminen ja kaksoissidoksen hapettuminen hydroksyyliryhmäksi.

## Syklo-oksigenaasin inhibiittorit
Useiden tulehduskipulääkkeiden tulehdusta lieventävä vaikutusmekanismi perustuu syklo-oksigenaasin inhibiitioon, minkä seurauksena prostaglandiinien biosynteesi estyy. Niin kutsutut perinteiset tulehduskipulääkkeet kuten ibuprofeeni ja asetyylisalisyylihappo estävät sekä COX-1- että COX2-isoentsyymien toimintaa. On myös kehitetty COX-2-selektiivisiä inhibiittoreita kuten selekoksibi, rofekoksibi ja etorikoksibi, jotka sitoutuvat COX-2--isoentsyymin hydrofobiseen sitoutumiskohtaan, mutta eivät pääse sitoutumaan sinne COX-1-entsyymin tapauksessa erilaisen rakenteen aiheuttaman steerisen esteen vuoksi.

## Lähteet
Jurmon kappeli

**Jurmon kappeli** (ruots. *Jurmo kapell*) on kirkkorakennus Jurmon saarella entisen Korppoon kunnan alueella Paraisilla. Kappeli on yksi Korppoon ruotsinkielisen kappeliseurakunnan alueen kuudesta kirkollisesta rakennuksesta ja valmistunut vuonna 1846. Sen tekijä on korppoolainen kirvesmies Adolf Abraham Gräneback.

Kappeli on seurakunnan omistuksessa ja sen samoin kuin kappelin ympärillä olevan pienen hautausmaan kunnossapidosta vastaavat asukkaat talkoovoimin. Kappelissa järjestetään jumalanpalvelus kerran vuodessa, perinteisesti heinäkuun toisena sunnuntaina. Kappeli on auki kesäisin hiljentymistä ja tutustumista varten ja käytössä myös kirkollisiin toimituksiin.

Nykyinen kappeli on saaren kolmas. Ensimmäinen kappeli oli korkealla Kappelinmäellä, sijaintinsa vuoksi sitä erehdyttiin pitämään pookina ja se oli siirrettävä alemmalle maastopaikalle. Toinen kappeli sijaitsi nykyisen kappelin paikalla ja oli rakennettu vuonna 1703. Rakennus oli 1800-luvun alkupuolella jo niin huonossa kunnossa, että siellä ei voitu pitää jumalanpalveluksia.

## Lähteet
Kenneth Thompson

**Kenneth Thompson** -nimisiä henkilöitä ovat:

* Kenneth Thompson (1881-1933), brittiläinen jääkiekkoilija. 
* Ken Thompson, oik. *Kenneth Thompson* (s. 1943), yhdysvaltalainen tietojenkäsittelytieteilijä
Joulukalenteri: Kadonneiden lahjojen tapaus

**Joulukalenteri: Kadonneiden lahjojen tapaus** on suomalainen joulukalenterisarja. Joulukalenteri alkoi Yle TV2 -kanavalla joulukuun ensimmäisenä päivänä 2015 ja päättyi jouluaattona 2015. Sarjassa esiintyvät aiemmista TV2:n lastenohjelmista tutut Maltti ja Valtti. Ohjelma oli ehdolla vuoden 2016 Kultainen Venla -palkinnon saajaksi Lasten- ja nuortenohjelmat -sarjassa.

Sarjan julkaisi DVD:llä VLMedia vuonna 2016.

## Rooleissa

## Jaksot

## Lähteet
Furman University

**Furman University** on Yhdysvaltojen Etelä-Carolinassa sijaitseva liberal arts college, joka on perustettu 1826. Greenvillen kaupungissa sijaitsevassa oppilaitoksessa on mahdollista suorittaa nelivuotisia bachelor-tutkintoja yli 40 pääaineessa.

Furman Universityssä on noin 2&nbsp;700 opiskelijaa 46 Yhdysvaltojen osavaltiosta ja 53 maailman maasta. Tunnetuin suomalainen Furmanin alumni on nykyinen tasavallan presidentti Alexander Stubb, joka suoritti siellä valtiotieteen bachelor-tutkinnon vuonna 1993.

## Lähteet

## Aiheesta muualla
Kenneth Thompson (jääkiekkoilija)

**Kenworthy James "Ken" Thompson** (29. toukokuuta 1881, Oakengates, Englanti – 25. marraskuuta 1933) oli brittiläinen jääkiekkoilija. Hän pelasi Montrealissa muutaman kauden ajan amatöörijääkiekkoa sekä kahden kauden ajan ammattilaistasolla. Hän pelasi vuonna 1918 yhden ottelun NHL:ssä ennen lopettamistaan.

Thompson pelasi 14 ottelua Wanderersissa kaudella 1916–1917 National Hockey Associationin viimeisenä kautena. Tämän jälkeen hän pelasi yhden ottelun National Hockey Leaguen ensimmäisellä kaudella.

## Tilastot

## Lähteet
* 
*
John Peers

**John Peers** (s. 25. heinäkuuta 1988 Melbourne) on australialainen tennispelaaja ja nelinpelin olympiavoittaja. Peers on keskittynyt nelinpeliin, jossa hän on voittanut urallaan 12 ATP-turnausta. Nelinpelin maailmanlistalla hän on ollut parhaimmillaan toisena huhtikuussa 2017.

Grand Slam -turnauksissa Peers on päässyt loppuotteluun kolmesti; hän on hävinnyt kaksi kertaa, Wimbledonissa 2015 sekä Yhdysvaltain avoimissa 2015, molemmissa Jamie Murrayn parina, ja voittanut kerran, Australian avoimissa 2017, Henri Kontisen parina. Ensimmäiset kolme nelinpelin ATP-turnausvoittoaan Peers saavutti vuonna 2013 Houstonissa, Gstaadissa ja Bangkokissa. Vuonna 2014 hän voitti Münchenin turnauksen ja vuonna 2015 Brisbanen ja Hampurin turnaukset. Kaikki nämä turnausvoitot hän saavutti Jamie Murrayn kanssa. Kaudesta 2016 lähtien Peers on pelannut suomalaisen Henri Kontisen kanssa. Vuonna 2016 hän saavutti Kontisen kanssa viisi turnausvoittoa, joista merkittävimpänä ATP-mestaruusturnaus kauden lopussa. Tammikuussa 2017 he voittivat Australian avoimet ja selviytyivät vuoden 2019 Australian avoimissa loppuotteluun ranskalaisparia Pierre-Hugues Herbert ja Nicolas Mahut vastaan, mutta hävisivät numeroin 4–6, 6–7 (1–7).

Kaudella 2024 Peers aloitti Harri Heliövaaran nelinpeliparina.

## Lähteet

## Aiheesta muualla

*
*
*
Tour de Ski 2016

**Tour de Ski 2016** kilpailtiin 1. tammikuuta – 10. tammikuuta 2016. Se oli järjestyksessään kymmenes Tour de Ski -kilpailusarja. Osakilpailut käytiin Sveitsin Lenzerheidessa, Saksan Oberstdorfissa sekä Italian Toblachissa ja Val di Fiemmessä.

## Osakilpailut
### Naisten osakilpailut

### Miesten osakilpailut

## Lähteet
Arthur Ramsey

**Arthur Ramsey** tarkoittaa seuraavia:

*Arthur Michael Ramsey (1904–1988), Canterburyn arkkipiispa
*Arthur Stanley Ramsey, brittiläinen matemaatikko
Karolína Grohová

**Karolína Grohová** (s. 21. marraskuuta 1990 Dvůr Králové nad Labem) on tšekkiläinen maastohiihtäjä. Hän edustaa Dukla Libereciä ja on erikoistunut sprintteihin.

Grohová oli vuoden 2014 talviolympialaisissa Sotšissa sprinti 38:s ja viestin kymmenes. Hän on osallistunut vuosien 2013 ja 2015 MM-kilpailuihin, parhaana henkilökohtaisena sijoituksenaan 34:s sija vuoden 2013 kilpailuiden sprintistä Val di Fiemmestä.

Maailmancupissa Grohová debytoi tammikuussa 2011 sijoittuen Liberecin sprintissä sijalle 29 ja ottaen näin maailmancup-uransa avauspisteet. Hänen paras sijoituksensa on 24. tila marraskuulta 2015 Kuusamon sprintistä.

## Lähteet
*

### Viitteet
Atjurjevo

**Atjurjevo** (, ) on kylä, maalaiskunta ja Atjurjevon piirin hallinnollinen keskus Mordvan tasavallassa Venäjällä. Se sijaitsee Moskovan ja Saranskin välisen maantien varrella 135 kilometriä Saranskista länteen. Kunnassa on 4&nbsp;300 asukasta (vuonna 2015).

Atjurjevon kylä mainitaan ensimmäisen kerran vuonna 1443. Sen asukkaat ovat etupäässä mokšalaisia. Kylästä tuli piirikeskus vuonna 1937.

Seudun pääelinkeino on maatalous. Atjurjevossa toimii muovitehdas. Palveluihin kuuluvat kaksi keskikoulua, musiikkikoulu, ammattikoulu, lasten harrastuskeskus, kulttuuritalo, piirisairaala ja hotelli. Kylässä on vuonna 1862 rakennettu Pyhän Nikolaoksen kirkko.

## Lähteet
Saima Tawast-Rancken

**Saima Hellin Maria Tawast-Rancken** (9. lokakuuta 1900 Pieksämäki – 29. kesäkuuta 1983 Jäppilä) oli suomalainen lääkäri ja fysioterapian kehittäjä. Hän sai professorin arvonimen 1964.

## Elämä ja ura
Tawast-Ranckenin vanhemmat olivat August Tawast (1869–1920) ja Maria Henrika Varis (1868–1922). Tawast-Rancken kirjoitti ylioppilaaki Mikkelin suomalaisesta yhteiskoulusta 1920, jonka jälkeen hän valmistui lääketieteen lisensiaatiksi Helsingin yliopistosta 1933, ja väitteli samana vuonna lääketieteen ja kirurgian tohtoriksi. 

Tawast-Rancken työskenteli Helsingin yliopistollisen sairaalan alilääkärinä 1936–1958, HYKS:n kirurgian klinikan osastoylilääkärinä 1958–1966 ja Meilahden sairaalan osastoylilääkärinä 1966–1968. Lääkärintyönsä ohella hän toimi Helsingin yliopiston voimistelulaitoksen tuntiopettajana 1945–1966, fysikaalisen lääketieteen dosenttina 1955–1967, Työväen akatemian opettajana 1935–1945 sekä Lääkintävoimisteluopiston lääkinnällisenä johtajana ja luennoitsijana 1944–1968. Lääkintävoimisteluopisto perustettiin hänen aloitteestaan Invalidisäätiön yhteyteen vuonna 1944.

Tawast-Rancken oli myös Lääkintöhallituksen tieteellisen neuvoston jäsen, Mannerheimliiton liittoneuvoston jäsen 1936–1962 sekä Jyväskylän kasvatusopillisen korkeakoulun liikuntatieteellisen osaston opetusta suunnittelevan valtion komitean jäsen 1960–1962. 

## Perhe
Saima Tawast-Ranckenin puoliso oli professori Dodo Rancken, jonka kanssa hän avioitui vuonna 1930. Tawast-Ranckenilla oli ottolapsi, jonka hän adoptoi miehensä kuoleman jälkeen vuonna 1940.

## Teokset
*
*
*

## Lähteet
Tartto–Koidula-rata

**Tartto–Koidula-rata** on Tartumaan ja Põlvamaan maakunnissa Virossa sijaitseva rataosuus, jossa liikennöivät Elronin henkilöjunat. Junia kulkee talviaikaan arkisin yksi juna päivässä kumpaankin suuntaan ja viikonloppuisin kaksi päivässä. Kesäisin junat jatkavat Koidulasta Piusaan.

## Aiheesta muualla
Rancken

**Rancken** on muun muassa seuraavien suomalaisten sukunimi:

* Arna Rancken (1901–1987), taidemaalari ja graafikko
* Arne Rancken (1880–1954), arkkitehti
* Dodo Rancken (1872–1935), lääkäri, fysiologian professori ja fysioterapian uranuurtaja
* Einar Rancken (1861–1956), filosofian tohtori, lyseon lehtori ja oppikirjojen tekijä
* Engelbrekt Rancken (1790–1862), kappalainen ja kirjailija
* Freyvid Rancken (1854–1901), suomalainen tähtitieteilijä, opettaja ja päätoimittaja
* Gunnar Rancken (1890–1971), kirjallisuudentutkija ja suomentaja
* Gustaf Rancken (1756–1831), kirkkoherra ja hengellisen kirjallisuuden suomentaja
* Gustaf Rancken (1837–1895), pappi ja Suomen senaatin esittelijäsihteeri
* Helge Rancken (1857–1912), arkkitehti
* Mayvor Wärn-Rancken (s. 1958), metodistipastori, Suomen ekumeenisen neuvoston pääsihteeri
* Oskar Rancken (1824–1895), ruotsinkielisen kansanperinteen kerääjä, professori
* Saima Tawast-Rancken (1900–1983), lääkäri, professori.
* Torsten Rancken (1889–1981), metsänhoitaja.
* Ylva Rancken-Lutz (s. 1961), sosiologi.
Atjaševon piiri

**Atjaševon piiri** () on kunnallishallintoalue Mordvan tasavallassa Venäjällä. Vuonna 1928 perustetun piirin pinta-ala on 1&nbsp;095,8 neliökilometriä. Asukkaita on 18&nbsp;300 henkeä (vuonna 2015).

Atjaševon piiri sijaitsee Mordvan tasavallan itäosassa. Se rajoittuu kaakossa Dubjonkin, lounaassa Tšamzinkan, lännessä Itšalkin ja pohjoisessa Ardatovin piireihin sekä idässä Uljanovskin alueeseen.

Piiri sijaitsee Volgan ylängön metsäarovyöhykkeellä. Tärkeimmät joet ovat Nuja ja Bolšaja Sarka. Hyötykaivannaisiin kuuluvat savi ja hiekka.

Hallinnollinen keskus on Atjaševon kaupunkimainen taajama. Samannimisen kaupunkikunnan lisäksi piiriin kuuluu 18 maalaiskuntaa: Alovo, Andrejevka, Atjaševo, Bolšije Manadyši, Djurki, Kamenka, Kapasovo, Kiržemany, Kozlovka, Lobaski, Pokrovskoje, Sabantšejevo, Šein-Maidan, Selištši, Tarasovo, Tšukaly-na-Vežne, Ušakovka ja Vetšerlei. Asukkaat ovat etupäässä ersäläisiä ja venäläisiä. Kaupunkiväestön osuus on 33,5 %.

Piirin läpi kulkee rautatie sekä Saranskista Ardatoviin johtava maantie. Pääelinkeino on maatalous, joka on erikoistunut viljan ja sokerijuurikkaan viljelyyn. Atjaševon taajamassa on teollisuutta. Paikallislehtenä ilmestyy *Vperjod*.

## Lähteet

## Aiheesta muualla
* Atjaševon piiri Mordvan tasavallan sivustolla
Andreas Alamommo

**Andreas Alamommo** (s. 23. joulukuuta 1998) on suomalainen mäkihyppääjä. Hän edustaa Ounasvaaran Hiihtoseuraa.

Alamommo debytoi mäkihypyn maailmancupissa marraskuussa 2015 Rukalla. Continental Cupissa hän on kilpaillut vuodesta 2014 alkaen. Parhaimmillaan Alamommo on ollut Continental Cupin osakilpailussa neljäs, Engelbergissä 28. joulukuuta 2018.

Alamommo oli Pyeongchangin talviolympialaisissa 2018 suurmäen 34., normaalimäen 38. ja joukkuemäen kahdeksas. Seefeldin MM-kilpailuissa 2019 hän sijoittui normaalimäessä 31:nneksi ja joukkuemäessä kymmenenneksi. 

Alamommo osallistui vuoden 2015 nuorten MM-kilpailuihin, jossa hän oli henkilökohtaisen kilpailun 31:s. Saman vuoden Euroopan nuorten olympiafestivaaleilta Alamommo saavutti hopeaa joukkuekilpailusta.

Rovaniemeläinen ponnisti vuonna 2016 nuorten olympiafestivaaleilla Lillehammerissa HS100-mäestä kuudenneksi ja Râșnovin MM-kisoissa vastaavan kokoisesta mäestä 25:nneksi.

## Lähteet
Seppo Randell

**Seppo Tapani Randell** (28. heinäkuuta 1934 Tampere – 17. helmikuuta 2019) oli suomalainen sosiologi ja professori. Hän oli Tampereen yliopiston vt. professori, dosentti ja vuodesta 1971 sosiologian professori. Randell oli myös tiedekuntansa dekaani 1972–1974 ja yliopiston vararehtori. Hän jäi eläkkeelle vuonna 1990.

Randell suomensi muun muassa Émile Durkheimin teoksia ja kirjoitti sosiologian oppikirjoja.

## Teoksia
* *Varusmiespalvelus ja asennemuutokset*. Acta Academiae socialis, 2. Väitöskirja. Tampere: Yhteiskunnallinen korkeakoulu, 1965. 
* Lakkala, Heikki – Randell, Seppo: *Paavo Koli: Yliopistomies ja edelläkävijä*. Acta Universitatis Tamperensis, 23. Tampereen yliopisto, 1984. . 
* *Sosiologian peruskurssi*. (Forum-kirjasto.) Helsinki: Tammi, 1987. 
* Jyrkämä, Jyrki – Randell, Seppo: *Vanheneminen ja yhteiskunta: Vanhuuden ja vanhenemisen tarkastelua suomalaisen sosiaaligerontologisen tutkimuksen pohjalta*. Tampereen yliopiston sosiologian ja sosiaalipsykologian laitoksen sarja, 23. Tampereen yliopisto, 1987. . 
* *Nuoret ja vanhat: Sova-projektin koululaiskyselyn tuloksia*. Toimite. Tampereen yliopiston sosiologian ja sosiaalipsykologian laitoksen työraportteja, 28. Tampereen yliopisto, 1989. . 
* *Näköala Vainiolta: Lielahden kaupunginosakirja*. Tampereen kaupunginosat, 11. Tampere: Lielahden omakotiyhdistys, 1997. . 
* *Taavetti Randell: Koko paikkakunnan kauhu. Murhenäytelmä viidessä polvessa*. 2. korjattu painos. Omakustanne, 2005. 

## Lähteet

## Aiheesta muualla
*Seppo Randellin muistokirjoitus Helsingin Sanomissa